钦定古今图书集成/历象汇编/岁功典/第116卷
## 钦定古今图书集成/历象汇编/岁功典/第116卷

| 钦定古今图书集成 历象汇编 第一百十六卷 |

| |

钦定古今图书集成历象汇编岁功典

第一百十六卷目录

晨昏昼夜部外编

岁功典第一百十六卷

《山海经》：“羽民东有神人，二八连臂，为帝司夜于此野，
其为人小颊赤肩，尽十六人。”〈注〉昼隐夜见。

《云笈七签》：“西王母两乳下有玉阙，天狗天鸡在其上，
主晨夜鸣吠。”

《拾遗记》：“王母与昭王游于燧林之下，说炎帝钻火之
术，取绿桂之膏燃以照夜，忽有飞蛾衔火，状如丹雀
来，拂于桂膏之上。”

《神异经》：西方深山中有人焉，身长尺馀，袒身，捕虾蟹，
性不畏人。见人止宿，暮依其火以炙虾蟹，伺人不在
而盗人盐以食虾蟹，名曰“山臊。”

《风俗通义》：谨按梁国桥元公祖为司徒长史，五月末，
卧于中门外，夜半后，见东壁正白如开门明。呼问左
右，左右莫见。因起自往手收莫之，壁自如故。还床复
见之，心大悸动。其旦，予适往候之，语次相告，因为说。
乡人有董彦兴者，即许季山外孙也。其探赜索隐，穷
神知化，虽眭孟、京房无以过也。然天性褊狭，羞于卜
术，间来候师。王叔茂请起往迎，须臾便与俱还。公祖
虚礼盛馔，下席行觞。彦兴自陈：“下土诸生，无他异分，
币重言甘，诚有踧踖，颇能别者，愿得从事。”公祖辞让
再三，尔乃听之，曰：“府君当有怪，白光如门明者，然不
为害也。六月上旬鸡鸣时，南家哭声吉也。”到秋节，迁
北行郡，以金为名，位至将军三公。公祖曰：“怪异如此，
救族不暇，何能致望于所不图，此相饶耳。”到六月九
日未明，太尉杨秉暴薨。七月二日，拜钜鹿太守。钜边
有金，后为度辽将军，历登三事。今妖见此，而应在彼，
犹赵鞅梦童子裸歌，而吴入郢也。

谨按北部督邮西平到伯夷，年三十所，大有才决。长
沙太守到若章孙也。日晡时，到亭，敕前导人录事掾
白：今尚早，可到前亭。曰：“欲作文书便留。”吏卒惶怖，言
当解去。传云：“督邮欲于楼上观望，亟扫除。”须臾便上。
未冥楼镫，阶下复有火，敕我思道不可见，火灭去，吏
知必有变，当用赴照，但藏置壸中耳。既冥，整服坐，诵
“《六甲》《孝经》《易本》讫，卧有顷，更转东首，以挐巾结两足，
帻冠之，密拔剑解带。夜时有正黑者四五尺稍高，走
至柱屋，因覆。伯夷持被掩足，跣脱几失再三。徐以剑
带击魅脚，呼下火上，照视老狸正赤，略无衣毛，持下
烧杀。明旦，发楼屋，得所髡人结百馀，因从此绝。”
《晋书陆云传》：“云尝行，逗宿故人家，夜暗迷”路，莫知所
从，忽望草中有火光，于是趣之。至一家，便寄宿。见一
年少，美丰姿，共谈《老子》，辞致深远，向晓辞去。行十许
里，至故人家，云：“此数十里中无人居。”云意始悟，却寻
昨宿处，乃王弼冢，云：“本无元学。”自此谈老殊进。
《抱朴子·微旨篇》：月晦之夜，灶神上天，白人罪状，大者
夺纪，纪者三百日也；小者夺算，算者三日也。

墉城《集仙录》：广陵茶姥者，不知姓氏乡里，常如七十
岁人，而轻健有力，耳聪目明，发鬓滋黑。耆旧相传云：
“晋元南渡后见之，数百年颜状不改。每旦将一器茶
卖于市，市人争买，自旦至暮，而器中茶常如新熟，未
尝减少。吏系之于狱，姥持所卖茶器自牖中飞去。”
《拾遗记》：“瀛洲有树名影木，日中视之如列星，万岁一
实”，实如瓜，青皮黑瓤，食之骨轻，上如华盖，群仙以避
雨风。

《广陵志》：“东晋时，跋陀罗尊者译经于天宁寺，忽两青
蛇出莲池，化二童子。每旦洒扫焚香，日暮即去。译毕
亦不复见。”

《搜神记》：安阳城南有一亭，不可宿，宿辄杀人，书生乃
过宿之，亭民曰：“此不可宿，前后宿此，未有活者。”书生
曰：“无苦也，吾自住此。”遂住廨舍，乃端坐诵昼，良久乃
休。夜半后，有人著皂衣来往户外呼亭主，亭主应曰：
“诺，亭中有人耶？答曰：‘向者书生在此读书，适休，似未
寝。乃喑嗟而去。既而又有冠赤帻者来呼亭主问答’”
如前。既去寂然。书生知无来者，即起诣问处，效呼亭
主。亭主亦应诺，复云：“亭中有人耶？”亭主答如前。乃问：
“向者黑衣来者谁？”曰：“北舍母猪也。”又曰：“冠赤帻来者
谁？”曰：“西邻老雄鸡也。”“汝复谁也？”曰：“我是老蝎也。”于是
书生密便读书，至明不敢寐。天晓，亭民来视，惊曰：“君
何独得活？”书生曰：“促索剑来，吾与卿取。”魅乃握剑，至
昨夜应处，果得老蝎，大如鼙，毒长数尺。西家得老雄
鸡，北舍得老母猪。凡杀三物，亭中遂安静也。

《续搜神记》：许永为豫州刺史，镇历阳。其弟得病，心腹坚痛，居一夜，忽闻屏风后有鬼言：“何不速杀之，明日
李子豫当以赤丸打汝，汝即死矣。”及旦遂使人迎子
豫，既至，病者忽闻腹中有呻吟之声，子豫遂于巾箱
中出八毒赤丸与服之，须臾腹中雷呜鼓转，大利，所
病即愈。

苏轼书石晋笔仙“石晋之末，汝州有一士，每夜作笔
十管，付其家，至晚阖户而出，面街凿壁，实以竹筒，如
引水者。有人置三十钱，则一笔跃出，以势力取之，莫
得也。笔尽则取钱携一壸买酒，吟啸自若，率常如此。
凡三十载，忽去不知所在。又数十年，复有见之者，颜
貌如故，人谓之笔仙。”

《神僧传》：“点点师者，不知何许人，恒若风狂。每日将夕，
辄市黄白麻纸笔墨，置怀袖，以归所居之室。入后阖
扉，人不得造。初邻僧小童蹑足伺之，见秉烛箕踞，陈
纸笔于前，诃责大书，莫晓其文字，往往咄嗟如决断
处置。久之，从明暗间熟视之，闪烁若有人森列，状如
曹吏襦裳，皆非世之服饰。观者怖惧而退，诘其故，怒”
而不答。

《佛国记》：“拘萨罗国起精舍，高六丈许，里有坐佛。其道
东有外道天寺，外道常遣人守其天寺，扫洒烧香，燃
灯供养。至明旦，其灯辄移在佛精舍中。婆罗门恚言：
‘诸沙门取我灯自供养佛’。于是夜自伺候，见其所事
天神持灯，绕佛精舍三匝，供养佛已，忽然不见。”
《述异记》：“南海小虞山中有鬼母，能产天地鬼，一产十
鬼，朝”产之，暮食之。今苍梧有《鬼姑神》是也，虎头龙足，
蟒目蛟眉。

利州义成郡葭萌县，有“玉女房”，盖是一大石穴也。昔
有玉女入此石穴，前有竹数茎，下有青石坛，每因风
自扫此坛。玉女每遇明月夜，即出于坛上，闲步徘徊，
复入此房。

阳羡县小吏吴龛，家在溪南。偶一日有掘头船过水，
溪内忽见一五色净石，龛遂取归，置于床头。至夜化
为一女子，至曙仍是石，后复投于本溪。

《穷神秘苑妖异记》：夏阳卢汾字士济，幼而好学，昼夜
不倦。后魏庄帝永安二年七月二十日将赴洛，友人
宴于斋中。夜阑月出之后，忽闻厅前槐树空中有语
笑之音，并丝竹之韵，数友人咸闻讶之。俄见女子衣
青黑衣出槐中，谓汾曰：“此地非郎君所诣，奈何相造
也？”汾曰：“‘吾适宴罢，友人闻此音乐之韵，故来请’。女子”
笑曰：“郎君真姓卢耳。”乃入穴中。俄有微风动林，汾叹
讶之，有如昏昧。及举目，见宫宇豁开，门户迥然，有一
女子衣青衣，出户谓汾曰：“娘子命郎君及诸郎相见。”
汾以三友俱入，见数十人，各年二十馀，立于大屋之
中，其额号曰“审雨堂。”汾与三友历阶而上，与紫衣妇
人相见。谓汾曰：“适会同宫诸女歌宴”之次，闻诸郎降
重，不敢拒言。因拜见紫衣者，乃命汾等就宴。后有衣
白者，青黄者，皆年二十馀，自堂东西阁出，约七八人，
悉妖艳绝世。相揖之后，欢宴未深，极有美情。忽闻大
风至审雨堂梁倾折，一时奔散。汾与三友俱走，乃醒。
既见庭中古槐，风折大枝，连根而堕。因把火照所折
之处，一大蚁穴，三四蝼蛄，一二蚯蚓，俱死于穴中。汾
谓三友曰：“异哉！物皆有灵，况吾徒适与同宴，不知何
缘而入？”于是及晓，因伐此树，更无他异。

“辟寒隋开皇中，赵师雄迁罗浮。一日天寒日暮，于松
林间酒肆旁舍，见美人淡妆素服出迎，时已昏黑，残
雪未消，月色微明。师雄与语言，极清丽，芳香袭人，因
与之扣酒家门共饮。少顷，见一绿衣童来，笑歌戏舞，
师雄醉寝，但觉风寒相袭。久之，东方已白，起视，在大
梅树下，上有翠羽，啾嘈相顾，月落参横，但惆怅而已。”
《潇湘录》：唐万岁元年，长安道中有群寇，昼伏夜动，行
客往往遭杀害。至明旦略无踪由，人甚畏惧，不敢晨
发。及暮至旅次后，有一道士宿于逆旅，闻此事，乃谓
众曰：“此必不是人，当是怪耳。”深夜后，遂自于道旁持
一古镜潜伺之。俄有一队少年至，兵甲完具，齐呵责
道士曰：“‘道旁何人，何不顾生命也’。道”士以镜照之，其
少年弃兵甲奔走，道士逐之，仍诵咒语，约五七里，其
少年尽入一大穴中。道士守之，至曙，却复逆旅，召众
以发掘，有大鼠百馀走出，乃尽杀之，其患乃绝。
《广异记》：开元中，崔日用为汝州刺史。宅旧凶，世无居
者。日用既至，修理洒扫，处之不疑。其夕，日用堂中明
烛独坐。半夜后，有乌衣数十人自门入，至坐阶下，或
有跛者、眇者。日用问：“君辈悉为何鬼，来此恐人？”其跛
者自陈云：“某等罪业，悉为猪身，为所放散，在诸寺，号
长生猪。然素不乐此生，受诸秽恶，求死不得。恒欲于
人申说，人见悉皆恐惧。今属相公为郡相投，转此身
耳。”日用谓之曰：“审若是，殊不为难。”俱拜谢而去。翌日，
寮佐来见日用，莫不惊其无恙也。衙毕，使奴取诸寺
长生猪。既至，或跛或眇，不殊前见也。叹异久之，令司
法为作名，乃杀而卖其肉，为造经像，收骨葬之。他日，
又来谢恩，皆作少年状云：“不遇相公，犹十年处于秽

官，答云：“两日内为太原尹，更问得宰相否。”默而不对。
唐开元中，彭城刘甲者，为河北一县将，之官，途经山
店，夜宿，人见甲妇美白，云：“此有灵祇，好偷美妇。前后
至者，多为所取，宜慎防之。”甲与家人相励不寐，围绕
其妇，仍以面粉涂妇身首。至五更后，甲喜曰：“鬼神所
为，在夜中耳。今天将曙，其如我何？”因乃假寐，顷之间，
失妇所在。甲以资帛雇村人，悉持棒寻面而行。初从
窗孔中出，渐过墙东，有一古坟，坟上有大桑，树下小
孔面入其中。因发掘之丈馀，遇大树，坎如连屋。有老
狐坐据玉案，前两行有美女十馀辈，持声乐，皆前后
所偷人家女子也。旁有小狐数百头，悉杀之。

《酉阳杂俎》：郭元振尝山居，中夜有人面如盘瞚，目出
于灯下，元振了无惧色，徐染翰题其颊曰：“久戍人偏
老，长征马不肥。”元振之警句也。题毕吟之，其物遂灭。
久之，元振随樵闲步，见巨木上有白耳，大如数斗，所
题句在焉。

阙史许昌郗、尚书士美、元和永为鄂州观察，仁以抚
下，忠以奉上，政化之美，载于册书。一日晨兴，出视事，
束带已毕，左手引靴，未及陷足，忽有一巨鼠过庭，北
面拱手而舞，入座大怒，惊叱之，略无惧意，因掷靴以
击，鼠即奔逸，有毒虺坠自靴中，珠目锦身，尺长䇲细，
螫焰勃勃，起于舌端。向无鼠妖，则以致臃指溃足之
患。《参寥子》曰：“是知枭鸣鼠舞，不恒为灾，大人君子遇
之则吉。”

《宣室志》：唐贞元中，有大理评事韩生者，侨居西河郡
南有一马甚豪骏，常一日清晨忽委首于枥，汗而且
喘，若涉远而殆者。圉人怪之，具白于韩生，韩生怒“若
盗马夜出，使吾马力，殆谁之罪？”乃令扑焉。圉人无以
辞，遂受扑。至明日，其马又汗而喘，圉人窃异之，莫可
测。是夕，圉人卧于厩舍，阖扉乃于隙中窥之，忽见韩
“生所畜黑犬至厩中，且嗥且跃，俄化为一丈夫，衣冠
尽黑，既挟鞍至马上，驾而去。行至门，门垣甚高，其黑
衣人以鞭击马，跃而过，黑衣者乘马而去。过来既下
马解鞍，其黑衣人又嗥跃还，化为犬。圉人惊异，不敢
泄于人。后一夕，黑犬又驾马而去，逮晓方归。”圉人因
寻马踪，以天雨新霁，历历可辨。直至南十馀里，一古
墓前，马迹方绝，圉人乃结茅斋于墓侧，来夕，先止于
斋中以伺之。夜将分，黑衣人果驾马而来，下马系于
野树。其人入墓，与数辈笑言极欢。圉人在茅舍斋中，
俯而听之，不敢动。近食顷，黑衣人告去，数辈送出墓
穴于野。有一褐衣者顾谓黑衣人曰：“韩氏名籍今安
在？”黑衣人曰：“吾已收在《𢭏练石》下，吾子无以为忧。”褐
衣者曰：“慎毋泄，泄则吾属不全矣。”黑衣人曰：“谨受教。”
褐衣者曰：“韩氏稚儿有字乎？”曰：“未也。吾伺有字，即编
于名籍，不敢忘。”褐衣者曰：“明夕再来，当得以笑语。”黑
衣去，及晓，圉者归，遂以其事密告于韩生。生即命肉
诱其犬，犬既至，因以绳系。乃以所闻，遂穷𢭏练石下，
果得一轴书，具载韩氏兄弟妻子家僮名氏，纪莫不
具，盖所谓《韩氏名籍》也。有子生一月矣，独此子不书，
所谓稚儿未字也。韩生大异，命致犬于庭，鞭而杀之，
熟其肉以食家僮。已而率邻居士子千馀辈，执弧矢
兵仗，至郡南古墓前，发其墓。墓中有数犬，毛状皆异，
尽杀之而归。

《河东记》：唐太和二年，长安城南韦曲慈恩寺塔院，月
夕忽见一美妇人，从三四青衣来，绕佛塔言笑，甚有
风味。回顾侍婢曰：“白院主借笔砚来。”乃于北廊柱上
题诗曰：“黄子陂头好月明，忘却华筵到晓行，烟收山
低翠黛横，折得荷花赠远生。”题讫，院主执烛将视之，
悉变为白鹤，冲天而去。书迹至今尚存。

《宣室志》：太和中，有从事江夏者，其官舍尝有怪异，每
夕见一巨人，身尽黑，甚光，见之即悸而病死。后有许
元长者善视鬼，从事命元长以符术考召。后一夕元
长坐于堂西轩下，巨人忽至，元长出一符，飞之中，其
臂剨然有声，遂堕于地，巨人即去，元长视其堕臂，乃
一枯木枝。至明日，有家童谓元长曰：“堂之东北隅有”
枯树焉，先生符今在其上。即往视之，其树有枝稍折
者，果巨人所断臂也。即伐而焚之，宅遂无怪。

《鉴诫录》：懿宗之代，处士张孜耽酒如狂，好诗成癖，然
于吟讽，终昧风骚。乃图写李白真仪，日夕虔祷。忽梦
一人自天降下，飘曳长裾，是夕星月晃然，当庭而坐，
与孜对酌，论及歌诗。孜问姓名，自云李白。孜因备得
其要，白亦超然上升，孜后所。篇章悉干教化，当时
诗者稍稍善之。

《广异记》：吕筠卿月夜泊君山，饮酒吹笛，忽一渔舟来
相并，中有一老人持三笛以示吕，大者如合拱曰：“此
天乐也，不可吹。次者如世所吹者，曰‘洞府仙人乐也，
小者笔管大，此人间之笛也’。”遂吹其小者，始一二声，
波涛汹涌，又三五声，舟楫掀舞。吕大恐老人止笛，即
吟曰：“湘中老人读黄老，手援紫累作碧草。春至不知
湖水深，日暮忘却巴陵道，忽不见《酉阳杂俎》：临邑县北有华公墓碑，寻失，唯趺龟存焉。
此龟夜常负碑入水，至晓方出，其上常有萍藻。有伺
之者，果见龟将入水，因叫呼，龟乃走坠折碑焉。
临湍寺僧智通，常持《法华经》，入禅晏坐，必求寒林净
境，殆非人迹所至处。经年忽夜，有人环其院呼智通，
至晓声方息。历三夜，声侵户，智通不耐，因应曰：“呼我
何事，可入来言也。”有物长六尺馀，皂衣青面，张目巨
吻，见僧初亦合手，智通熟视良久，谓曰：“尔寒乎？就此
向火。”物乃就坐。智通但念经。至五更，物为火所醉，因
闭目开口，据炉而鼾。智通观之，乃以香匙举灰火寘
其口中。物大呼起，至门，若蹶声。其寺背山，智通及明，
视蹶处，得木皮一片。登山寻之数里，见大青桐树，稍
已老矣。其下凹根若新缺，僧以木皮附之，合无缝隙，
其半有薪者，创成一蹬，深六七寸馀，盖魅之口。灰火
满其中，久犹荧荧。智通焚之，其怪遂绝。

《树萱录》：剡人贾傅于镜湖泊舟，夜月纵步于清水芳
荷中，见二叟立语，一曰“碧继翁”，一曰“篁栖叟”，相与吟
诗。贾遽揖之，化为白鹭飞去。

《宣室志》：“灵石县南尝夜中妖怪，由是里中人无敢夜
经其地者。大顺年，董叔经为西河守，时有彭城刘皂
假孝义尉。皂顷尝以书忤叔经，怒甚，遂弃职入汾水
关。夜至灵石南，逢一人立于路旁，其状绝异，皂马惊
而坠，久之乃起。其路旁立者即解皂衣袍而白衣之。
皂以为劫，不敢拒。既而西走近十馀里，至逆旅，因言”
其事。逆旅人曰：“邑南夜中有妖怪，固非贼尔。”明日，有
自县南来者，谓皂曰：“县南野中有蓬蔓，状类人，披一
青袍，不亦异乎？”皂往视之，果己之袍也。里中人始悟
为妖者乃蓬蔓耳。由是尽焚，其妖遂绝。

有厉泉县民吴偃，家于田野间，有一女十岁馀，一夕
忽遁去，莫知所往。后数日，偃梦其父谓偃曰：“汝女今
在东北隅，盖木神为祟。”偃惊而寤。至明日，即于东北
隅穷其迹，果闻有呼唫之声，偃视之，见其女在一穴
内，口甚小，然其中稍宽敞，旁有古槐木，盘根极大，于
是挈之而归，然兀若沉醉者。会有李道士至，偃请符
术呵禁。其女忽瞬而语曰：“地东北有槐木，木有神，引
某自树腹空入地下穴内，故某病。”于是伐其树，后数
日，女病始愈。

《闻奇录》：唐进士赵颜，于画工处得一软障，图一妇人
甚丽。颜谓画工曰：“世无其人也，如何令生？某愿纳为
妻。”画工曰：“余神画也，此亦有名，曰真真，呼其名，百日
昼夜不歇，即必应之。应则以百家彩灰酒灌之，必活。”
颜如其言，遂呼之，百日昼夜不止，乃应曰：“诺。”急以百
家彩灰酒灌，遂活。下步言笑饮食如常，曰：“谢君召妾，
妾愿事箕帚，终岁生一儿，儿年两岁。”友人曰：“此妖也，
必与君为患，余有神剑可斩之。”其夕乃遗颜剑，剑才
及颜室真真乃泣曰：“妾南岳地仙也，无何为人画妾
之形，君又呼妾名，既不夺君愿，君今疑妾，妾不可住。”
言讫，携其子却上软障，呕出先所饮百家彩灰酒。睹
其障，唯添一孩子，皆是画焉。

《纪闻》：唐定州刺史郑宏之，解褐为尉。尉之廨宅，久无
人居，屋宇颓毁，草蔓荒凉。宏之至官，薙草修屋就居
之。吏人固争，请宏之无入，宏之曰：“行正直，何惧妖鬼？
吾性强御，终不可移。”居二日夜中，宏之独卧前堂，堂
下明火，有贵人从百馀骑来至庭下，怒曰：“何人唐突，
敢居于此！”命牵下，宏之不答。牵者至堂，不敢近，宏之
乃起。贵人命一长人，令取宏之。长人昇阶，循墙而走，
吹灭诸灯，灯皆尽，唯宏之前一灯存焉。长人前欲灭
之，宏之仗剑击长人，流血洒地，长人乃走。贵人渐来，
逼宏之具衣冠请与同坐，言谈通宵，情甚款洽。宏之
知其无备，拔剑击之。贵人伤，左右扶之，遽言：“王今见
损，如何？”乃引去。既而宏之命役徒百人寻其血，至北
垣下，有小穴方寸，而入其中。宏之命掘之，入地一丈，
得狐大小数十头，宏之尽执之穴下。又掘丈馀，得大
窟，有老狐裸而无毛，据士床坐，诸狐侍之者十馀头，
宏之尽拘之。老狐言曰：“无害予，予祐汝。”宏之命积薪
堂下。火作，投诸狐尽焚之，次及老狐，狐乃抟颊请曰：
“吾已千岁能与天通，杀予不祥，舍我何害？”宏之乃不
杀，锁之庭槐。初夜中，有诸鬼神，自称山林川泽丛祠
之神，来谒之，再拜言曰：“不知大王罹祸乃尔，虽欲脱
王，而苦无计。”老狐颔之。明夜，又诸社鬼朝之，亦如山
神之言。后夜有神自称黄撅，多将翼从至狐所，言曰：
“大兄何忽如此？”因以手揽锁，锁为之绝，狐亦化为人，
相与走去。宏之追之不及矣。宏之以为黄撅之名，乃
狗号也。此中谁有狗名黄撅者乎？既曙，乃召胥吏问
之，吏曰：“县仓有狗，老矣，不知所至，以其无尾，故号为
黄撅。岂此犬为妖乎？”宏之命取之。既至，锁系，将就烹，
犬人言曰：“吾实黄撅神也。君勿害我，我常随君。君有
善恶，皆预告君，岂不美欤？”宏之屏人与语，乃释之。犬
化为人，与宏之言，夜久方去。宏之掌寇盗，忽有劫贼
数十人入界，止逆旅，黄撅神来告宏之曰：“某处有劫
将行，盗擒之，可迁官。”宏之掩之，果得，遂迁秩焉。后宏之累任将迁，神必预告，至如殃咎，常令回避，罔有不
中。宏之大获其报。宏之自宁州刺史改定州，神与宏
之诀去，以是人谓宏之禄“尽矣。”宏之至州，两岁，风疾
去官。

《唐诗纪事》：大兴善寺蛤像，旧传云：“隋帝嗜蛤，所食必
兼蛤味，数逾千万矣。忽有一蛤，椎击如旧。帝异之，寘
之几上，一夜有光，及明，肉自脱，中有一佛二菩萨。”
《北梦琐言》：“朗州道士罗少微，顷在茅山紫阳观寄泊，
有丁秀才者，亦同寓于观中，举动风味，无异常人，然
不汲汲于仕进，盘桓数年，观主亦善遇之。冬之夜，霰
雪”方甚，二三道士围炉，有肥羜美酝之羡。丁曰：“致之
何难？”时以为戏。俄见开户奋袂而去。至夜分，蒙雪而
回，提一银榼酒，熟羊一足，云浙帅厨中物，由是惊讶。
观笑，掷剑而舞，腾跃而去，莫知所往，唯银榼存焉。观
主以状闻于县官。

《法苑珠林》：“食有四种：旦天食时，午法食时，暮畜生食
时，夜鬼神食时。佛断六趣因，令同三世佛，故曰午时，
是法食时也。过此已后，同于下趣，非上食时，故曰非
时也。”

《续博物志》：岭南溪洞中，往往有飞头者，故有“飞头老
子”之号。头将飞，一日前颈有痕匝项如红缕，妻子共
守之，及夜生翼飞去，晓乃还。

昔有一人好道，而不知求道之方，惟朝夕拜跪，向一
枯树辄云：“乞长生。”如此二十八年不倦。枯木一旦忽
然生华，华又有汁，甜如蜜，有人教令食之，遂取此华
及汁并食之，食讫即仙。

《广异记》：阎陟幼时，父任密州长史。陟随父在任，尝昼
寝，忽梦见一女子，年十五六，容色妍丽，来与己会，如
是者数月，寝辄梦之。后一日，梦女来别，音容凄断，曰：
“己是前长史女，死殡在城东南角，明公不以幽滞卑
微，用荐枕席，我兄明日来迎己丧，终天永别，岂不恨
恨！今有钱百千相赠，以伸允眷。”言讫，令婢送钱于寝
床下，乃去。陟觉视床下，果有百千纸钱也。

《太平广记》：“抱玉师居长安中，每夕独处一室，阖户撤
烛。尝有僧于门隙视之，见有庆云自口中出。”

《梦溪笔谈》：欧阳文忠曾出使河朔，过高唐县驿舍中，
夜有鬼神自空中过，车马人畜之声，一一可辨本处。
父老云：二十年前，尝昼过县，亦历历见人物，土人亦
谓之海市。

《云笈七签》“昼日在下脐中照于丹田，脐中万神皆得
其明也。夜日在胃中，上照于胸中，万神行游嬉戏，相
与言语，故令人有梦也。”

夜月在脐中，下照于万神。昼月在胃中，上照胸中。万
神更相上下，无有休息。

《冷斋夜话》：黄鲁直元祐中昼卧蒲池寺，时新秋雨过
凉甚，梦与一道士褰衣升空而去，望见云涛际天，梦
中问道士“‘无舟不可济，且公安之’？道士曰：‘与公游蓬
莱，即袜而履水’。鲁直意欲无行，道士强要之。俄觉大
风吹鬓毛，发为战栗。道士曰：‘且敛目，唯闻足底声，如
万壑松风，有狗吠。开目不见道士，唯见宫殿张开，千’”
门万户，鲁直徐入，有两玉人导升殿，主者降接之，见
仙官执玉麈尾，仙女拥侍之。中有一女方整琵琶，鲁
直极爱其风韵，顾之，忘揖主者。主者色庄，故其诗曰：
“试问琵琶可闻否，灵君色庄伎掏手。”顷与予同宿湘
江舟中，亲为言之，与今《山谷集》语不同，盖后更易之
耳。

《内观日疏》：姚姥住长离桥，十一月夜半大寒，梦观星
坠于地，化为水仙花一丛，甚香美，摘食之，觉而产一
女，长而令淑，有文，因以名焉。观星即女史，在天柱下，
故迄今水仙名女史花，又名姚女花。

《桯史》：“姑苏何蓑衣，淮阳朐山人，本书生也，寓于郡，一
旦焚书裂衣遁去。既而归，披草结庐于天庆观之龙
王堂，佯狂妄谈，久而皆有验。卧草中，不垢不秽，晨必
一至吴江溲焉。郡至吴江五十里，往返不数刻。”
《辍耕录》：“揭曼硕先生未达时，多游湖湘间。一日泊舟
江涘，夜二鼓，揽衣露坐，仰视明月如昼。忽中流一櫂，
渐近”舟侧，中有素妆女子，敛衽而起，容仪甚清雅。先
生问曰：“汝何人？”答曰：“妾商妇也。良人久不归，闻君远
来，故相迎耳。”因与谈论，皆世外恍惚事。且云：“妾与君
有夙缘，非同人间之淫奔者，幸勿见却。”先生深异之。
迨晓，恋恋不忍去。临别，谓先生曰：“君大富贵人也，亦
宜自重。”因留诗曰：“盘塘江上是奴家，郎若闲时来吃
茶。黄土筑墙茅盖屋，庭前一树紫荆花。”明日舟阻风，
上岸沽酒，问其地，即盘塘镇。行数步，见一水仙祠，墙
垣皆黄土，庭中紫荆芬然。及登殿，所设像与夜中女
子无异。余往闻先生之侄孙立礼说及此，亦一奇事
也。今先生官至翰林侍讲学士，可知神女之言不诬
矣。

吾乡临海章安镇有蔡木匠者，一夕手持斧斤自外
归，道由东山。东山众所殡葬之处。蔡沉醉中，将谓抵
家，扪其棺曰：“是我榻也。”寝其上，夜半酒醒，天且昏黑不可前，未免坐以待旦。忽闻一人高叫，棺中应云：“唤
我何事？”彼云：“某家女病损证，盖其后园葛大哥淫之
耳。却请法师捉鬼，我与你同行一观如何？”棺中云：“我
有客至，不可去。”蔡明日诣主人曰：“娘子之病，我能愈
之。”主人惊喜，许以厚谢。因问屋后曾种葛否？曰：“然。”蔡
遍地翻掘，内得一根，其巨，斫之，且有血煮啖，女子病
即除